CELEX: 32019R0819
Language: da
Date: 2019-02-01 00:00:00
Title: Kommissionens delegerede forordning (EU) 2019/819 af 1. februar 2019 om supplerende regler til Europa-Parlamentets og Rådets forordning (EU) nr. 346/2013 for så vidt angår interessekonflikter, måling af sociale indvirkninger og oplysninger til investorer i forbindelse med europæiske sociale iværksætterfonde (EØS-relevant tekst.)

22.5.2019   
               
               
                  DA
               
               
                  Den Europæiske Unions Tidende
               
               
                  L 134/1
               
            
         KOMMISSIONENS DELEGEREDE FORORDNING (EU) 2019/819
         af 1. februar 2019
         om supplerende regler til Europa-Parlamentets og Rådets forordning (EU) nr. 346/2013 for så vidt angår interessekonflikter, måling af sociale indvirkninger og oplysninger til investorer i forbindelse med europæiske sociale iværksætterfonde
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 346/2013 af 17. april 2013 om europæiske sociale iværksætterfonde (1), særlig artikel 9, stk. 5, artikel 10, stk. 2, og artikel 14, stk. 4, og
         ud fra følgende betragtninger:
         
                     (1)
                  
                  
                     Forvaltere af sociale iværksætterfonde bør indføre procedurer og træffe foranstaltninger for at sikre, at personer, der udfører sådanne forretningsaktiviteter, udfører disse aktiviteter i den kvalificerede sociale iværksætterfonds og dennes investorers bedste interesse. For at opnå et ensartet niveau af investorbeskyttelse i Unionen og gøre det muligt for disse forvaltere at vedtage og følge en konsekvent og effektiv praksis for forhindring, overvågning og styring af interessekonflikter bør der opregnes et minimum af initiativer i deres politik vedrørende interessekonflikter. For at undgå unødvendige administrative byrder og samtidig sikre et passende niveau af investorbeskyttelse bør politikkerne vedrørende interessekonflikter tilpasses til arten, omfanget og kompleksitetsgraden af forvalternes forretninger.
                  
               
                     (2)
                  
                  
                     Det er muligt, at de procedurer og foranstaltninger, der er omhandlet i politikken vedrørende interessekonflikter, ikke er tilstrækkelige til at beskytte den kvalificerede sociale iværksætterfonds og dennes investorers interesser, og hvis det er tilfældet, bør forvalterne af de kvalificerede sociale iværksætterfonde tage de yderligere initiativer, der er nødvendige for at beskytte disse interesser. Disse initiativer bør omfatte underretning af den øverste ledelse eller et andet kompetent internt organ i den kvalificerede sociale iværksætterfond og vedtagelse af de beslutninger eller tiltag, der er nødvendige for at handle i den kvalificerede sociale iværksætterfonds og dennes investorers bedste interesse.
                  
               
                     (3)
                  
                  
                     Forvaltere af kvalificerede sociale iværksætterfonde kan deltage aktivt i ledelsen af virksomheder, som den kvalificerede sociale iværksætterfond investerer i. For at forhindre interessekonflikter og sikre, at disse forvalteres stemmerettigheder udøves til fordel for både den berørte kvalificerede sociale iværksætterfond og investorerne heri, er det nødvendigt at præcisere de krav, der stilles i forbindelse med udøvelsen af disse stemmerettigheder. For at sikre en tilstrækkelig standard for investorbeskyttelse bør forvaltere af kvalificerede sociale iværksætterfonde udarbejde tilstrækkelige og effektive strategier i denne henseende og efter anmodning give en kortfattet beskrivelse af disse strategier og de foranstaltninger, de har truffet.
                  
               
                     (4)
                  
                  
                     For at sikre effektiv formidling af oplysninger om interessekonflikter bør oplysningerne ajourføres regelmæssigt. I betragtning af de risici, der er forbundet med at anvende et websted som et redskab til oplyse om interessekonflikter, bør der opstilles kriterier for offentliggørelse af sådanne oplysninger.
                  
               
                     (5)
                  
                  
                     For at sikre en konsekvent tilgang for så vidt angår de procedurer, som forvaltere af kvalificerede sociale iværksætterfonde anvender til at måle de positive sociale indvirkninger, der opnås af de kvalificerede porteføljevirksomheder, bør der indgå særlige elementer i disse procedurer. De ressourcer, som de kvalificerede porteføljevirksomheder anvender, samt de produkter og tjenesteydelser, som disse virksomheder stiller til rådighed, er nøgleindikatorer for positive sociale indvirkninger, som derfor bør indgå som en integrerende del af disse procedurer. For at skelne mellem sociale virksomheder og virksomheder, som kun tilfældigt opfylder sociale målsætninger, bør en evaluering af de resultater, som de kvalificerede porteføljevirksomheder opnår, også indgå som en del af disse procedurer.
                  
               
                     (6)
                  
                  
                     Det bør sikres, at de oplysninger, der gives til investorer forud for aftalens indgåelse, omfatter tilstrækkelige detaljer om den kvalificerede sociale iværksætterfond. Beskrivelsen af den kvalificerede sociale iværksætterfonds investeringsstrategi og -målsætninger bør derfor omfatte beskrivelser af de sociale sektorer, de geografiske områder og den juridiske form af de kvalificerede porteføljevirksomheder, som den kvalificerede sociale iværksætterfond har til hensigt at investere i, samt oplysninger om fordelingen af disse virksomheders overskud.
                  
               
                     (7)
                  
                  
                     Investorer bør gives de oplysninger, der er nødvendige for at kunne vurdere de underliggende metoder, som forvalteren af den kvalificerede sociale iværksætterfond anvender til at måle de sociale indvirkninger. De oplysninger, der gives forud for aftalens indgåelse, bør derfor præcisere, hvorvidt forvalteren af den kvalificerede sociale iværksætterfond har henholdt sig til interne metoder eller anvendt almindeligt anerkendte metoder. De oplysninger, der gives forud for aftalens indgåelse, bør også omfatte en beskrivelse af de vigtigste kendetegn ved metoderne, herunder kriterierne for screening, de relevante indikatorer og en forklaring på, hvordan forvalteren af den kvalificerede sociale iværksætterfond sikrer, at disse metoder overholdes.
                  
               
                     (8)
                  
                  
                     Investorer bør kunne kontrollere, om forvalteren af den kvalificerede sociale iværksætterfond anvender investeringspolitikken, når der vælges ikke-kvalificerede aktiver. De oplysninger, der gives forud for aftalens indgåelse, bør derfor omfatte oplysninger om de forskellige typer ikke-kvalificerede aktiver, som den kvalificerede sociale iværksætterfond investerer i, investeringsmetoder, relevante begrænsninger og den aktivitetssektor og det geografiske område, hvor disse investeringer foretages.
                  
               
                     (9)
                  
                  
                     Af hensyn til gennemsigtigheden bør investorer gives de oplysninger, der er nødvendige for at kunne vurdere arten og omfanget af den forretningsservice og de øvrige hjælpetjenester, som forvalteren af en kvalificeret social iværksætterfond yder eller arrangerer gennem tredjeparter. De oplysninger, der gives forud for aftalens indgåelse om forretningsservice og øvrige hjælpetjenester, bør derfor omfatte en beskrivelse af de forskellige typer service og tjenester, som denne yder.
                  
               
                     (10)
                  
                  
                     For at gøre det muligt for forvaltere af kvalificerede sociale iværksætterfonde at tilpasse sig de nye krav bør anvendelsesdatoen for denne forordning udskydes i seks måneder —
                  
               VEDTAGET DENNE FORORDNING:
         
            Artikel 1
            Forskellige typer interessekonflikter
            I forbindelse med artikel 9, stk. 2, i forordning (EU) nr. 346/2013 er de forskellige typer interessekonflikter situationer, hvor en forvalter af en kvalificeret social iværksætterfond, en person, som faktisk udøver denne forvalters erhvervsvirksomhed, en ansat hos eller en person, som direkte eller indirekte kontrollerer eller kontrolleres af denne forvalter, af en anden kvalificeret social iværksætterfond eller en kollektiv investeringsvirksomhed, herunder et institut for kollektiv investering i værdipapirer (investeringsinstitut), som forvaltes af samme forvalter, eller investoren heri
            
                        a)
                     
                     
                        let vil kunne opnå en økonomisk gevinst eller undgå et økonomisk tab på bekostning af den kvalificerede sociale iværksætterfond eller investorerne heri
                     
                  
                        b)
                     
                     
                        har en anden interesse i udfaldet af en tjenesteydelse eller en aktivitet, som leveres til den kvalificerede sociale iværksætterfond eller investorerne heri, end den kvalificerede sociale iværksætterfond eller investorerne heri
                     
                  
                        c)
                     
                     
                        har en anden interesse i udfaldet af en transaktion, der gennemføres på vegne af den kvalificerede sociale iværksætterfond eller investorerne heri, end den kvalificerede sociale iværksætterfond eller investorerne heri
                     
                  
                        d)
                     
                     
                        har et finansielt eller andet incitament til at:
                        
                                    i)
                                 
                                 
                                    sætte de interesser, som en investor, en gruppe investorer eller en anden kollektiv investeringsvirksomhed, herunder et investeringsinstitut, har, over de interesser, som den kvalificerede sociale iværksætterfond eller dennes investorer har
                                 
                              
                                    ii)
                                 
                                 
                                    sætte de interesser, som en enkelt investor i den kvalificerede sociale iværksætterfond har, over de interesser, som en anden investor eller gruppe investorer i denne fond har
                                 
                              
                  
                        e)
                     
                     
                        udfører de samme aktiviteter for den kvalificerede sociale iværksætterfond, en anden kollektiv investeringsvirksomhed, herunder et investeringsinstitut, eller en investor
                     
                  
                        f)
                     
                     
                        betaler eller modtager andre gebyrer eller provisioner eller giver eller gives andre naturalieydelser end dem, der er omhandlet i artikel 24, stk. 1, i Kommissionens delegerede forordning (EU) nr. 231/2013 (2)
                        
                     
                  
                        g)
                     
                     
                        påvirker og har en personlig interesse i at påvirke udviklingen i en kvalificeret porteføljevirksomhed til skade for den kvalificerede sociale iværksætterfond eller investorerne heri eller på bekostning af virkeliggørelsen af den kvalificerede sociale iværksætterfonds mål.
                     
                  
         
            Artikel 2
            Politik vedrørende interessekonflikter
            
               1.   En forvalter af en kvalificeret social iværksætterfond skal opstille, gennemføre og til stadighed have en skriftlig politik vedrørende interessekonflikter, der er passende set i forhold til denne forvalters størrelse og organisation og arten, omfanget og kompleksitetsgraden af dennes forretninger.
            
            
               2.   Den politik vedrørende interessekonflikter, der er omhandlet i stk. 1, skal på linje med artikel 1 identificere de omstændigheder, der kan give anledning til en interessekonflikt, og præcisere de foranstaltninger, der skal træffes, og de procedurer, der til stadighed skal følges.
            
         
         
            Artikel 3
            Procedurer og foranstaltninger til at påvise, styre og overvåge interessekonflikter
            De foranstaltninger, der skal træffes, og de procedurer, der skal følges, jf. artikel 2, stk. 2, skal som minimum omfatte følgende initiativer:
            
                        a)
                     
                     
                        forbud mod udveksling af oplysninger mellem de i artikel 1 omhandlede personer eller enheder, hvis en sådan udveksling af oplysninger kan føre til eller fremme interessekonflikter
                     
                  
                        b)
                     
                     
                        adskillelse af tilsynet med de i artikel 1 omhandlede personer eller enheder, hvis interesser kan være modstridende
                     
                  
                        c)
                     
                     
                        fjernelse af forbindelsen mellem eller afhængigheden af aflønningen af de i artikel 1 omhandlede personer eller enheder, som hovedsageligt udfører én aktivitet, og aflønningen af — eller de indtægter, der genereres af — personer eller enheder, som hovedsageligt udfører en anden aktivitet, hvis der kan opstå en interessekonflikt i forbindelse med de pågældende aktiviteter
                     
                  
                        d)
                     
                     
                        foranstaltninger, som skal forhindre de i artikel 1 omhandlede personer eller enheder i udøvelse af utilbørlig indflydelse på forvaltningen af den kvalificerede sociale iværksætterfond
                     
                  
                        e)
                     
                     
                        foranstaltninger, som skal forhindre eller styre de i artikel 1 omhandlede personers eller enheders deltagelse i aktiviteter, som kan give anledning til interessekonflikter.
                     
                  
         
            Artikel 4
            Håndtering af konsekvenserne af interessekonflikter
            Hvis de foranstaltninger og procedurer, der er omhandlet i politikken vedrørende interessekonflikter i henhold til artikel 2, stk. 2, og artikel 3, ikke er tilstrækkelige til med rimelig sikkerhed at forebygge risikoen for, at den kvalificerede sociale iværksætterfonds eller dennes investorers interesser skades, skal forvaltere af en kvalificeret social iværksætterfond tage følgende initiativer:
            
                        a)
                     
                     
                        straks underrette den øverste ledelse eller et andet kompetent internt organ eller den øverste ledelse eller et andet kompetent internt organ i den kvalificerede sociale iværksætterfond om risikoen for, at denne fonds eller dennes investorers interesser skades
                     
                  
                        b)
                     
                     
                        træffe enhver beslutning eller foranstaltning for at sikre, at de handler i den kvalificerede sociale iværksætterfonds eller dennes investorers bedste interesse.
                     
                  
         
            Artikel 5
            Strategier for udøvelse af stemmerettigheder med det formål at forhindre interessekonflikter
            
               1.   Forvaltere af kvalificerede sociale iværksætterfonde skal udvikle passende og effektive skriftlige strategier, der har til formål at fastlægge, hvornår og hvordan stemmerettigheder i den kvalificerede sociale iværksætterfonds portefølje udøves til fordel for både den berørte kvalificerede sociale iværksætterfond og investorerne heri.
            
            
               2.   De i stk. 1 omhandlede strategier skal fastlægge de foranstaltninger, der skal træffes, og de procedurer, der skal følges, og skal som minimum omfatte følgende foranstaltninger:
               
                           a)
                        
                        
                           overvågning af relevante virksomhedsbegivenheder
                        
                     
                           b)
                        
                        
                           sikring af, at stemmerettigheder udøves i overensstemmelse med den kvalificerede sociale iværksætterfonds investeringsmål og -politik
                        
                     
                           c)
                        
                        
                           forebyggelse og styring af interessekonflikter, som opstår på grund af disse stemmerettigheders udøvelse.
                        
                     
            
               3.   Forvaltere af kvalificerede sociale iværksætterfonde skal efter anmodning give investorer en kortfattet beskrivelse af de i stk. 1 og 2 omhandlede strategier og nærmere oplysninger om de foranstaltninger, der er truffet i henhold til disse strategier.
            
         
         
            Artikel 6
            Oplysninger om interessekonflikter
            
               1.   Forvaltere af kvalificerede sociale iværksætterfonde skal give de i artikel 9, stk. 4, i forordning (EU) nr. 346/2013 omhandlede oplysninger på et varigt medium som omhandlet i artikel 2, stk. 1, litra m), i Europa-Parlamentets og Rådets direktiv 2009/65/EF (3) og holde disse oplysninger ajourført.
            
            
               2.   Forvaltere af kvalificerede sociale iværksætterfonde kan formidle de i stk. 1 omhandlede oplysninger ved hjælp af et websted uden at rette disse oplysninger personligt til investoren, forudsat at alle følgende betingelser er opfyldt:
               
                           a)
                        
                        
                           investorerne er blevet oplyst om webstedets adresse og det sted på webstedet, hvor der er adgang til oplysningerne
                        
                     
                           b)
                        
                        
                           investorerne er indforstået med formidling af disse oplysninger ved hjælp af et websted
                        
                     
                           c)
                        
                        
                           der er løbende adgang til oplysningerne på webstedet i så langt et tidsrum, som investorerne med rimelighed kan have brug for at have adgang hertil.
                        
                     
         
         
            Artikel 7
            Procedurer til måling af positive sociale indvirkninger
            
               1.   Forvaltere af kvalificerede sociale iværksætterfonde skal sikre, at de procedurer, der er omhandlet i artikel 10, stk. 1, i forordning (EU) nr. 346/2013, som minimum omfatter følgende:
               
                           a)
                        
                        
                           en evaluering af de ressourcer, som de kvalificerede porteføljevirksomheder anvender
                        
                     
                           b)
                        
                        
                           en evaluering af de produkter og tjenesteydelser, som de kvalificerede porteføljevirksomheder stiller til rådighed
                        
                     
                           c)
                        
                        
                           en evaluering af de resultater, der kan tilskrives de kvalificerede porteføljevirksomheders aktiviteter.
                        
                     For så vidt angår første afsnit, litra c), tilskrives resultater, som ville være opnået under alle omstændigheder, og resultater, som kan tilskrives tredjeparter, ikke de kvalificerede porteføljevirksomheders aktiviteter.
            
            
               2.   Dokumentation for de evalueringer, der er omhandlet i stk. 1, er omfattet af revision i overensstemmelse med artikel 13, stk. 3, i forordning (EU) nr. 346/2013.
            
         
         
            Artikel 8
            Beskrivelse af investeringsstrategi og -målsætninger
            
               1.   De oplysninger, der er omhandlet i artikel 14, stk. 1, litra c), nr. i), i forordning (EU) nr. 346/2013, skal som minimum omfatte følgende:
               
                           a)
                        
                        
                           den eller de sektorer, hvori de kvalificerede porteføljevirksomheder er aktive
                        
                     
                           b)
                        
                        
                           det geografiske område, hvori de kvalificerede porteføljevirksomheder er aktive
                        
                     
                           c)
                        
                        
                           de kvalificerede porteføljevirksomheders juridiske form
                        
                     
                           d)
                        
                        
                           en detaljeret beskrivelse af fordelingen af de kvalificerede porteføljevirksomheders overskud.
                        
                     
            
               2.   De oplysninger, der er omhandlet i artikel 14, stk. 1, litra c), nr. ii) og iii), i forordning (EU) nr. 346/2013, skal som minimum omfatte oplysninger om den anden kvalificerede sociale iværksætterfonds investeringsprofil og de oplysninger, som den kvalificerede sociale iværksætterfond har givet i overensstemmelse med denne artikels stk. 1.
            
            
               3.   De oplysninger, der er omhandlet i artikel 14, stk. 1, litra c), nr. iv), i forordning (EU) nr. 346/2013, skal som minimum omfatte de forskellige typer aktiver, som den kvalificerede sociale iværksætterfond investerer i.
            
            
               4.   De oplysninger, der er omhandlet i artikel 14, stk. 1, litra c), nr. v), i forordning (EU) nr. 346/2013, skal som minimum omfatte oplysninger om, hvorvidt metoderne omfatter egenkapitalinstrumenter, kvasi-egenkapitalinstrumenter, securitiserede og ikke-securitiserede gældsinstrumenter, lån med eller uden sikkerhed eller enhver anden form for kapitalinteresse i kvalificerede porteføljevirksomheder.
            
            
               5.   De oplysninger, der er omhandlet i artikel 14, stk. 1, litra c), nr. vi), i forordning (EU) nr. 346/2013, skal som minimum omfatte oplysninger om, hvorvidt den kvalificerede sociale iværksætterfonds investeringsstrategi omfatter investeringsbegrænsninger med hensyn til sektorer, aktiviteter, geografiske områder, investeringsprocenter eller -grænser eller eventuelle andre begrænsninger.
            
         
         
            Artikel 9
            Oplysninger om positive sociale indvirkninger
            
               1.   De oplysninger, der er omhandlet i artikel 14, stk. 1, litra d), i forordning (EU) nr. 346/2013, skal præcisere de målprodukter- og tjenesteydelser, der skal leveres af de kvalificerede porteføljevirksomheder, som den kvalificerede sociale iværksætterfond investerer i.
            
            
               2.   Hvis de oplysninger, der er omhandlet i artikel 14, stk. 1, litra d), i forordning (EU) nr. 346/2013, omfatter oplysninger om fremskrivninger af positive sociale indvirkninger, skal de indeholde en beskrivelse af de antagelser, der ligger til grund for beregningen af disse fremskrivninger.
            
            
               3.   Hvis de oplysninger, der er omhandlet i artikel 14, stk. 1, litra d), i forordning (EU) nr. 346/2013, omfatter oplysninger om tidligere resultater for så vidt angår positive sociale indvirkninger, skal de omfatte et eksemplar af den seneste årsrapport eller et sammendrag af de relevante oplysninger i den årsrapport, der er omhandlet i artikel 13, stk. 2, i forordning (EU) nr. 346/2013.
            
         
         
            Artikel 10
            Oplysninger om de metoder, der anvendes til måling af sociale indvirkninger
            De oplysninger, der er omhandlet i artikel 14, stk. 1, litra e), i forordning (EU) nr. 346/2013, skal som minimum omfatte følgende:
            
                        a)
                     
                     
                        en erklæring om, hvorvidt sociale indvirkninger måles på grundlag af interne metoder eller andre almindeligt anerkendte metoder
                     
                  
                        b)
                     
                     
                        en beskrivelse af de vigtigste kendetegn ved metoderne, herunder kriterierne for screening og de relevante indikatorer, som anvendes til at måle sociale indvirkninger.
                     
                  
         
            Artikel 11
            Beskrivelse af ikke-kvalificerede aktiver
            De oplysninger, der er omhandlet i artikel 14, stk. 1, litra f), i forordning (EU) nr. 346/2013, skal som minimum omfatte en beskrivelse af følgende:
            
                        a)
                     
                     
                        investeringsteknikker og gældende investeringsbegrænsninger
                     
                  
                        b)
                     
                     
                        den eller de sektorer, hvori de ikke-kvalificerede porteføljevirksomheder er aktive
                     
                  
                        c)
                     
                     
                        det geografiske område, hvori de ikke-kvalificerede porteføljevirksomheder er aktive
                     
                  
                        d)
                     
                     
                        de kriterier, der anvendes til at vælge de forskellige typer aktiver.
                     
                  
         
            Artikel 12
            Oplysninger om hjælpetjenester
            De oplysninger, der er omhandlet i artikel 14, stk. 1, litra l), i forordning (EU) nr. 346/2013, skal som minimum omfatte:
            
                        a)
                     
                     
                        en beskrivelse af de forskellige typer forretningsservice og øvrige hjælpetjenester
                     
                  
                        b)
                     
                     
                        oplysninger om, hvorvidt forretningsservicen og de øvrige hjælpetjenester ydes af tredjeparter.
                     
                  
         
            Artikel 13
            Ikrafttræden og anvendelse
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 11. december 2019.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 1. februar 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 115 af 25.4.2013, s. 18.
         
            (2)  Kommissionens delegerede forordning (EU) nr. 231/2013 af 19. december 2012 om udbygning af Europa-Parlamentets og Rådets direktiv 2011/61/EU for så vidt angår undtagelser, generelle vilkår for drift, depositarer, gearing, gennemsigtighed og tilsyn (EUT L 83 af 22.3.2013, s. 1).
         
            (3)  Europa-Parlamentets og Rådets direktiv 2009/65/EF af 13. juli 2009 om samordning af love og administrative bestemmelser om visse institutter for kollektiv investering i værdipapirer (investeringsinstitutter) (EUT L 302 af 17.11.2009, s. 32).